text: Påsketrafik giver kilometerlang kø ved grænsen
  24 marts 2018 kl. 13.00
  Lørdag er der  køkørsel for at komme ind i Danmark via motorvejen fra Tyskland.
  Siden lørdag morgen har indrejsetrafikken til Danmark ved den dansk-tyske grænse været tæt. Lørdag eftermiddag meldes der om en cirka fire kilometer lang kø på motorvej A7 i retning mod Frøslev grænseovergangen.
  Politiet valgte derfor at åbne et ekstra spor for at få de mange biler igennem grænsekontrollen.
  Det ekstra spor virkede efter hensigten - efter en times tid kunne politiet igen lukke sporet.
  Også i den sydgående retning på A7 lige syd for grænsen er der op til otte kilometer kø, da der er sket et uheld.
  